DEĊIŻJONI TAL-KUMMISSJONI
tat-18 ta’ Mejju 2005
li temenda għall-ħames darba d-Deċiżjoni 2004/122/KE dwar ċerti miżuri ta’ protezzjoni fir-rigward ta' l-influwenza tat-tjur fil-Korea ta’ Fuq
(innotifikata taħt id-dokument numru C(2005) 1451)
(Test b’rilevanza għaż-ŻEE)
(205/390/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/496/KEE tal-15 ta’ Lulju 1991 li tistabbilixxi l-prinċipji li jirregolaw l-organizzazzjoni tal-kontrolli veterinarji fuq l-annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (1), u b’mod partikolari l-Artikolu 18(7) tagħha,
Wara li kkunsidrat id-Direttiva tal-Kunsill 97/78/KE tat-18 ta’ Diċembru 1997 li tistabbilixxi l-prinċipji li jirregolaw l-organizzazzjoni tal-kontrolli veterinarji fuq prodotti li jidħlu fil-Komunità minn pajjiżi terzi (2), u b'mod partikolari l-Artikolu 22(6) tagħha,
Billi:
(1)
Id-Deċiżjoni tal-Kummissjoni 2000/666/KE tas-16 ta’ Ottubru 2000 li tistabbilixxi r-rekwiżiti sanitarji ta' l-annimali u ċ-ċertifikazzjoni veterinarja għall-importazzjoni ta’ għasafar, għajr it-tjur ta' l-irziezet u l-kundizzjonijiet għall-kwarantina (3) tipprevedi li l-Istati Membri għandhom jawtorizzaw l-importazzjoni ta' għasafar minn pajjiżi terzi elenkati bħala membri ta' l-Uffiċċju Internazzjonali ta' l-Epiżootiċi (OIE - Office International des Epizooties) u li dawk l-għasafar għandhom ikunu suġġetti għal kwarantina u jkunu eżaminati mad-dħul tagħhom fil-Komunità.
(2)
Ir-Repubblika Demokratika Popolari tal-Korea (il-Korea ta’ Fuq) ikkonfermat tifqigħa ta’ l-influwenza tat-tjur fit-territorju tagħha. Il-Korea ta’ Fuq hija membru ta' l-OIE u skond dan, l-Istati Membri għandhom jaċċettaw l-importazzjoni ta’ tali għasafar minn dak il-pajjiż taħt id-Deċiżjoni 2000/666/KE. B’kunsiderazzjoni tal-konsegwenzi potenzjali serji marbuta mal-varjant speċifiku tal-vajrus ta’ l-influwenza tat-tjur involut fil-bqija ta’ l-Asja, l-importazzjoni ta’ dawk l-għasafar mill-Korea ta’ Fuq għandha tiġi sospiża bħala miżura ta' prekawzjoni.
(3)
Taħt ir-Regolament (KE) Nru 1774/2002 tal-Parlament Ewropew u tal-Kunsill tat-3 ta’ Ottubru 2002 li jistabbilixxi r-regoli sanitarji dwar prodotti sekondarji mill-annimali mhux maħsuba għall-konsum mill-bniedem (4), hija awtorizzata l-importazzjoni ta’ rix u partijiet minn rix mhux ipproċessati ta' oriġini mill-Korea ta' Fuq. Minħabba l-qagħda attwali tal-marda fil-Korea ta’ Fuq, din l-importazzjoni għandha tiġi sospiża.
(4)
Id-Deċiżjoni tal-Kummissjoni 2004/122/KE tas-6 ta’ Frar 2004 dwar ċerti miżuri ta’ protezzjoni konnessi ma’ l-influwenza tat-tjur f’għadd ta’ pajjiżi Asjatiċi (5) ġiet adottata bi tweġiba għat-tifqigħat ta' l-influwenza tat-tjur f'għadd ta' pajjiżi Asjatiċi. L-Artikolu 4 ta’ dik id-Deċiżjoni jipprevedi li l-Istati Membri għandhom jissospendu l-importazzjoni minn ċerti pajjiżi terzi ta’ rix u partijiet minn rix mhux ipproċessati u għasafar ħajjin għajr it-tjur ta' l-irziezet, kif iddefinit fid-Deċiżjoni 2000/666/KE. Fl-interessi tas-saħħa pubblika u dik ta’ l-annimali, il-Korea ta’ Fuq għandha tiżdied mal-pajjiżi terzi msemmija fl-Artikolu 4 tad-Deċiżjoni 2004/122/KE.
(5)
Id-Deċiżjoni 2004/122/KE għandha għalhekk tiġi emendata kif jixraq.
(6)
Il-miżuri previsti f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Id-Deċiżjoni 2004/122/KE hi emendata kif ġej: L-Artikolu 4(1) jiġi mibdul b’dan li ġej:
“1. L-Istati Membri għandhom jissospendu l-importazzjoni mill-Kambodja iċ-Ċina inkluż Ħong Kong, l-Indonesja, il-Laos, il-Malasja, il-Korea ta' Fuq, il-Pakistan, it-Tajlandja u l-Vjetnam ta':
-
rix u partijiet minn rix mhux ipproċessati, u
-
‘għasafar ħajjin għajr tjur ta’ l-irziezet’ kif iddefinit fid-Deċiżjoni 2000/666/KE, inklużi tjur akkumpanjati mis-sidien tagħhom (tjur domestiċi).”
Artikolu 2
L-Istati Membri għandhom jemendaw il-miżuri li japplikaw għall-importazzjonijiet sabiex jikkonformawhom ma' din id-Deċiżjoni u għandhom jippubbliċizzaw il-miżuri adottati b’mod xieraq u immedjat. Huma għandhom jgħarrfu b’dan lill-Kummissjoni minnufih.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, nhar it-18 ta’ Mejju 2005.